CR17: Dié kwessies 'raak nie regering, president se werk' | Netwerk24
Deur Llewellyn Prince 22 Augustus 2019 14:25
Pres. Cyril Ramaphosa se hofstryd met adv. Busisiwe Mkhwebane, openbare beskermer (OB), en die onthullings oor die finansiering van sy CR17-veldtog het geen invloed op die president of die regering se werk nie.
So sê Jackson Mthembu, minister in die presidensie en 'n Ramaphosa-vertroueling, wat Donderdag vrae beantwoord het oor of die impak van dié kwessies op die regering se werksaamhede op Woensdag se kabinetsvergadering bespreek is.
"Dit is nie in die kabinet bespreek nie en dit beïnvloed nie die regering se werk nie. Soos ek nog in staat is om my werk te doen, is die president ook in staat om sy werk te doen," het Mthembu gesê.
Die president beantwoord Donderdagmiddag vrae in die parlement.
Dr. Theuns Eloff, voorsitter van die F.W. de Klerk-stigting se adviesraad, is van mening dat Ramaphosa hierdie vraag-en-antwoord-sessie moet gebruik om indrukke dat hy verkeerd in sy CR17-veldtog opgetree het, uit die weg te ruim.
Volgens Eloff is die vraag of die stemme van afgevaardigdes "ook met bruin koeverte gekoop is" soos oudpres. Jacob Zuma en sy ondersteuners op verskeie nasionale konferensies van die ANC gedoen het in 2012 by Mangaung en 2017 by Nasrec.
"Gewone Suid-Afrikaners se hoop vir Ramaphosa maak dit noodsaaklik om enige twyfel oor hierdie kwessies uit die weg te ruim."
Ramaphosa is dit aan sy skenkers en ondersteuners verskuldig en meer nog aan Suid-Afrikaners.
"Hy moet deursigtig, eerlik en oop wees, meer as wat deur die wet of die reëls vereis word. Hy moet die ouditverslag van die CR17-veldtog publiseer, en ook ander besonderhede bekend maak, soos waarvoor die geld gebruik is.
"Sulke deursigtigheid sal geen skade aan sy skenkers en wettige ontvangers van die geld aanrig nie. Hul name is reeds in die openbare domein."
Eloff meen as Ramaphosa dit opklaar, kan dit groot voordeel vir die land inhou en kan dit ook vir Suid-Afrikaners hoop gee.